Media24 Boeke Literêre Pryse vir 2019 bekend | LitNet
LitNet Boeke en skrywers 2019-06-13
Oudregter Andries Buys het vir die derde keer bewys dat dit nooit te laat is om ’n debuutroman te skryf nie. Die 80-jarige Buys is met Die Dao van Daan van der Walt, wat hy onder die skuilnaam Lodewyk G du Plessis geskryf het, onder die wenners van die Media24 Boeke Literêre Pryse wat vanaand (Donderdagaand 13 Junie 2019) in Kaapstad bekend gemaak is.
Die Media24 Boeke Literêre Pryse word jaarliks toegeken vir boeke wat in die vorige jaar deur uitgewers in die Media24-stal, wat Jonathan Ball Publishers insluit, uitgegee is. Vanjaar is pryse met ’n gesamentlike waarde van meer as R200 000 in ses kategorieë toegeken.
Ander 2019-wenners sluit in die redakteur van Financial Mail, Rob Rose, vir sy boek oor die Steinhoff-debakel, Niq Mhlongo vir sy jongste kortverhaalbundel en die digter Gabeba Baderoon.
Buys alias Lodewyk G du Plessis het die W.A. Hofmeyrprys vir Afrikaanse fiksie, een van die oudste letterkundepryse in Afrikaans, ontvang nadat Die Dao van Daan van der Walt vroeër vanjaar ook met die UJ-debuutprys en die Eugène Maraisprys bekroon is. Die boek, wat by Tafelberg verskyn het, vertel die verhaal van ’n afgetrede Kalahariboer wat in ’n monnikeklooster in China sy lewensverhaal neerpen. In hul kommentaar verwys die keurders onder meer na die roman se “verbluffende veelfasettigheid”.
Ook op die kortlys vir die WA Hofmeyrprys was Die ongelooflike onskuld van Dirkie Verwey deur Charl-Pierre Naudé en Die troebel tyd deur Ingrid Winterbach.
By Engelse fiksie is die Herman Charles Bosmanprys toegeken aan Niq Mhlongo vir Soweto, Under the Apricot Tree, wat deur Kwela Boeke uitgegee is. Volgens die keurpaneel wys Mhlongo met dié kortverhale onder meer dat Soweto “nie net daardie plek suidwes van Johannesburg is nie, maar tot in wit ruimtes, en potensieel tot anderkant landsgrense, strek. Soweto word ’n geestesingesteldheid, ’n kulturele fenomeen, ’n manier van wees.”
Soweto, under the apricot tree deur Niq Mhlongo: ’n resensie
Die ander benoemdes vir dié prys was The Ones with Purpose deur Nozizwe Cynthia Jele en The Hum of the Sun deur Kirsten Miller.
Rob Rose wen die Recht Malanprys vir niefiksie met Steinheist: Markus Jooste, Steinhoff and SA’s biggest corporate fraud, uitgegee deur Tafelberg. Oor dié boek sê die keurders dat die Steinhoff-skandaal, anders as die onlangse staatskapingskandale, kompleks en tegnies is, en moeilik vir die publiek om te verstaan. Rose dokumenteer die gegewe met groot helderheid, verskaf nuwe insigte, en laat lees dit amper soos ’n spanningsverhaal. “Dit sal nog jare lank as naslaanbron gebruik word en stel ’n standaard vir ander ondersoekende joernaliste,” sê die keurders.
Ook op die niefiksiekortlys was The Last Words of Rowan du Preez deur Simone Haysom en Wit issie ’n colour nie deur Nathan Trantraal.
Steinheist: Markus Jooste, Steinhoff and SA’s biggest corporate fraud by Rob Rose: book review
Gabeba Baderoon is bekroon met die Elisabeth Eybersprys vir Afrikaanse en Engelse digbundels, vir haar vierde digbundel, The History of Intimacy, wat by Kwela Boeke verskyn het. Baderoon is deur die keurders geloof vir die beheerste liriek en kalme volwassenheid van haar gedigte waarin die beelde die werk doen, nie die retoriek nie. “Nie net 'n persoonlike verhaal nie maar 'n hele kurwe van die geskiedenis distilleer in die agtergond, beginnende met die diasporas wat die Kaap gevorm het tot by die meer onlangse verstrooiings wat die vorm daarvan weer verander,” sê die keurders onder meer.
The history of intimacy by Gabeba Baderoon: a review
Baderoon se bundel het te staan gekom teen Pieter Odendaal se Asof geen berge ooit hier gewoon het nie.
Die MER-prys vir jeugverhale is vir die derde keer aan Sally Ann Partridge toegeken, dié keer vir Mine (Tafelberg). Partridge het dié prys ook in 2008 en 2012 gewen. Die ander titels op die kortlys was The Reject deur Edyth Bulbring (Tafelberg) en Kraak deur Rouxnette Meiring (Tafelberg)
Die MER-prys vir geïllustreerde kinderboeke is toegeken vir Die legendariese Lua Verwey: Wilder as die wildtuin (Human & Rousseau), geskryf deur Dihanna Taute en geïllustreer deur Theodore Key. Dit het meegeding met Stories vir pikkies en peuters deur Gertie Smit en verskeie illustreerders, en Bennie Boekwurm se mooiste sprokies deur Louise Smit, geïllustreer deur Johann Strauss
Die keurpanele was soos volg: Vir die WA Hofmeyrprys: Francois Smith, Sonja Loots, Kerneels Breytenbach; vir die Recht Malanprys: Max du Preez, Pauli van Wyk en Pierre de Vos; vir die Herman Charles Bosmanprys: Johan Jacobs, Molly Brown en Karl van Wyk; vir die Elisabeth Eybersprys: Bibi Slippers, Alfred Schaffer en Charl-Pierre Naudé; vir die MER-prys vir jeugromans: Nanette van Rooyen, Henriëtte Linde-Loubser en Jaco Jacobs; en vir die MER-prys vir geïllustreerde kinderboeke: Magdel Vorster, Jaco Jacobs en Aldré Lategan.